text: Dreingirnir er ein ungdómsskaldsøga, sum Jessica Shiefauer hevur skrivað, Jákup í Skemmuni týddi úr svenskum, og Bókadeild Føroya Lærarafelags gav út í 2019. Bókin hevur vunnið Augustvirðislønina fyri ársins barna- og ungdómsbók í Svøríki í 2011.
text: #000000
text: Genturnar Bella, Momo og Kim verða happaðar í skúlanum, og dreingirnir fara illa við teimum. Vakstrarhúsið er teirra friðskjól, har genturnar flýggja úr trupla gerandisdegnum í annan heim. Í vakstrarhúsinum er ein serstøk blóma, ið tær ongantíð áður hava sæð. Serstaka blóman hevur megina at umskapa genturnar til dreingir um náttina. Genturnar taka væl ímóti blómuni og megi hennara, soleiðis at tær um náttina eru dreingir. Genturnar kenna frælsið, ið dreingirnir hava og royna síni egnu mørk um næturnar. Momo og Bella halda tað vera stuttligt í eina tíð, men velja síðani at traðka inn aftur í veruliga heimin. Kim er drigin at hesum heimi og vil ikki aftur í veruleikan. Á ferðini fær Kim fleiri avbjóðingar, hon verður eitt nú forelskað í dronginum, Tony. Teirra samband verður tættari og tættari, men við tíðini verður Kim, sum á ferðini er ein drongur, alt meira einsamøll.
text: #000002
text: Eitt kvøldið fer hon við bili inn í ein skóg. Har sær hon ein seðil, har tað stendur “minnir” á. Hon fer at minnast aftur á tær ferðirnar, hon, Bella og Momo plagdu at leika í og hugna sær í vakstrarhúsinum, minnast løturnar, tá ið tær plagdu at lata seg í grýluklæði og spæla aðrir persónar. Eftir hetta vil Kim aftur í veruleikan, har hon er ein púra vanlig genta.
text: #000003
text: Í bókini eru nógv afturvendandi evni, eitt nú er vinalag ein sera týdningarmikil partur av søguni. Vit hoyra um tætta vinalagið, ið Momo, Bella og Kim hava, og hoyra, hvussu tær stuttleika sær. Tannáringaárini eru ein týdningarmikil partur av bókini, tí vit hoyra, hvussu ein tannáringur hugsar, og eisini hoyra vit, at tær royna síni mørk. Eins og vit kenna tað í ævintýrunum, so fara ung og tannáringar ígjøgnum avbjóðingar og broytingar. Spurningar sum “hvør eri eg?” og “hvar fara vit?” verða settir, og til tess at lýsa truplu støðurnar setir rithøvundurin eina blómu, sum hevur yvirnatúrliga megi, at broyta kaotiska gerandisdagin. Tó er náttin so long og veruleikafjar, at hon kennist sjálvtýnandi, og leitað verður aftur eftir gentutilveruni og vanliga gerandisdegnum.
text: #000004
text: Í bókini verður eisini tosað um, at genturnar ikki vilja vera vaksnar, tí tær stúra fyri, hvat fer at broytast, tá tær traðka inn í vaksnamannalívið. Tað verða sett onnur krøv til gentur enn dreingir. Gentur búnast fyrr, og dreingjatilveran kann tí tykjast meira sorgleys. Tískil gera tær uppreistur og flýggja.
text: #000005
text: Alt er ikki, sum tað sær út til at vera. Genturnar halda tað vera lættari at vera dreingir, tí tær vilja burtur úr sínum gerandisdegi, men tær finna so út av, at tær eru glaðar um at vera vanligar gentur. Ofta kann tað kennast sum, at onnur hava tað betri enn tú, men sannleikin er, at øll hava sínar avbjóðingar, og øll hava okkurt at stríðast við. Ungdómsárini eru at líkna við eina sprettandi blómu, sum er dragandi og loyndarfull. Tú snávar eisini, og tú krevur eisini at velja lívsleið tína, eins og Kim ger í bókini.
text: #000006
text: Hetta er ein ungdómsbók, og tað merkja vit eisini á skrivingarlagnum. Skrivingarlagið er lætt og kann tykjast provokerandi, og lesarin verður noyddur til at taka støðu til, hvørji mørk hann setir sær sjálvum. Heitið á bókini er Dreingirnir, men bókin snýr seg allarmest um genturnar.
text: #000007
text: Bókin er frálík og væl skrivað. Hon er ikki ov long, og lesarin keðir seg ikki. Hon kveikir, pínir, fær teg at smílast, er sorgblíð, og allir sansir eru við. Um eg skal geva bókini Dreingirnir stjørnur, so gevi eg henni fýra og eina hálva stjørnu av fimm møguligum.
text: #000008
text: Føroyar lesa skal vera við til at skapa lesigleði, seta føroyska málið í miðdeplin og skapa karmar fyri eini góðari lesimentan.
text: #000009
text: Um Føroyar lesaUpprunin til Føroyar lesaEndamáliðSamstarviðLesivanakanninginTemaSummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanumFilmar um lesingSkúlabókavørðurinLærarinNámslektarinNámsfrøðingurinLandsstýrismaðurinMaria og RonjaLesandi skiparinSambandBókaslúkurinMore
text: #000010
text: SummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanum
text: #000011